钦定古今图书集成/历象汇编/乾象典/第058卷 > 《浑天赋》〈节〉唐·杨炯
## 钦定古今图书集成/历象汇编/乾象典/第058卷 > 《浑天赋》〈节〉唐·杨炯

“天之运也，一北而物生，一南而物死；地之平也，影长
而多暑，影短而多寒。太阴当日之冲也，成其薄蚀；众星傅月之光也，因其波澜。部之以《三门》，张之以八纪。
其周天也三百六十五度，其去地也九万一千馀里。”
二十八宿为群生之系命，一十二次当下土之封圻。
中衡、外衡，每不召而自至；黄道、赤道，亦殊途而同归。
天有北斗，杓携龙角，魁枕参首；天有北辰，众星环拱。
“大帝威神，尊之以耀魄，配之以勾陈，有四辅之上相，
有三公之近臣。华盖岩岩，俯临于帝座；离宫奕奕，旁
绝于天津。列长垣之百堵，启阊阖之重𬮱。文昌拜于
大将，天理囚于贵人。泰阶平而君臣穆，《招摇》指而天
下春。东宫则析木之津，寿星之野，箕为傲客，房为驷
马。天王对于摄提，皇极临于宦者。左角右角，两曜之
所巡行；阴间阳间，五星之所次舍。后宫掌于燕息，太
子承于宗社；宗人宗正，内外惇叙于邦家；市楼巿垣，
货殖毕陈于天下。北宫则灵龟潜匿，腾蛇伏藏，匏瓜
宛然而独处，织女终朝而七襄。登渐台而顾步，御辇
道而徜徉。闻雷霆之隐隐，听枹鼓之硠硠。”南斗主爵
禄，东壁主文章，须女主布帛，牵牛主关梁。羽林之军
以除暴乱，垒壁之阵以备非常。西宫则天潢咸池，五
车三柱，奎为封豕，参为白虎，胃为天仓，娄为众聚。旄
头之北，宰制乎狴犴。天毕之阴，蓄泄其雷雨。大陵积
尸之肃杀，参旗九斿之部伍。樵苏之地，出入于苑囿；
万亿“之资，填积于仓庾。《南宫》则黄龙赋象，朱鸟成形，
五帝之座，三光之庭，伤成于钺，诛成于质，祸成于井，
德成于衡。执法者，廷尉之曹，大夫之象；少微者，储君
之位，处士之星。天弧直而狼顾，军巿晓而鸡鸣。三川
之郊，鹑火通其耀；七泽之国，翼轸寓其精。南河北河，
帝阙于是乎增峻；左辖右辖，边荒于是乎”自宁。乃有
金之散气，水之精液，法渭水之横桥，像昆池之刻石。
岁时占其水旱，沧溟应其潮汐。织女之室，汉家之使
可寻；饮牛之津，海上之人尝觌。